b'\n_START_ARTICLE_\nFissura volc\xc3\xa0nica\n_START_PARAGRAPH_\nUna fissura volc\xc3\xa0nica \xc3\xa9s una fractura volc\xc3\xa0nica lineal a trav\xc3\xa9s de la qual s\'erupciona lava, normalment sense activitat explosiva. La fissura acostuma a \xc3\xa9sser de pocs metres d\'ample i pot tenir diversos quil\xc3\xb2metres de llarg. Les fissures poden causar enormes fluxos de basalt i canals de lava. Aquest tipus de volc\xc3\xa0 \xc3\xa9s dif\xc3\xadcil recon\xc3\xa8ixer des de terra i des de l\'espai exterior, perqu\xc3\xa8 no tenen una caldera central i la seva superf\xc3\xadcie \xc3\xa9s majorit\xc3\xa0riament plana. Normalment \xc3\xa9s vist com una fissura a terra o al llit mar\xc3\xad. Les fissures estretes es poden omplir amb lava que s\'endureix. Com l\'erosi\xc3\xb3 remou el que es troba al seu voltant, la massa de lava pot romandre sobre la superf\xc3\xadcie com un dic. S\'acostumen a trobar fissures volc\xc3\xa0niques a les zones de rift com les d\'Isl\xc3\xa0ndia o la Gran Vall del Rift d\'\xc3\x80frica._NEWLINE_A Isl\xc3\xa0ndia, les fissures volc\xc3\xa0niques acostumen a \xc3\xa9sser llargues fissures paral\xc2\xb7leles a les zones de rift on les plaques de la litosfera divergeixen. Les noves erupcions generalment succeeixen a partir de noves fractures paral\xc2\xb7leles d\'entre cents a milers de metres de les primeres fissures. Aquesta distribuci\xc3\xb3 de les fissures juntament amb erupcions voluminoses de lava bas\xc3\xa0ltica acostumen a formar altiplans de lava m\xc3\xa9s que no pas edificis volc\xc3\xa0nics. El sistema de fissures del volc\xc3\xa0 Laki va produir l\'erupci\xc3\xb3 de lava m\xc3\xa9s gran de la hist\xc3\xb2ria registrada, en la forma de flux bas\xc3\xa0ltic, durant l\'erupci\xc3\xb3 de l\'Eldgj\xc3\xa1 el 934 A.D., que va abocar 19,6 km\xc2\xb3 de lava._NEWLINE_Les fissures volc\xc3\xa0niques radials dels volcans de Hawaii produeixen "cortines de foc" que s\xc3\xb3n com fonts de lava que erupcionen al llarg d\'una porci\xc3\xb3 d\'una fissura. Aquestes erupcions provoquen esquitxades bas\xc3\xa0ltiques a ambd\xc3\xb3s costats de la fissura. Algunes fonts de lava m\xc3\xa9s a\xc3\xafllades al llarg de la fissura produeixen petits cr\xc3\xa0ters i cons d\'esc\xc3\xb2ria. Els fragments que formen un con d\'esquitxada s\xc3\xb3n prou calents i pl\xc3\xa0stics per soldar-se entre ells, mentre que els fragments que formen un con d\'esc\xc3\xb2ria es mantenen separats a causa del fet que la seva temperatura \xc3\xa9s m\xc3\xa9s baixa.'